Minimum loon van toepassing op alle werknemersArgieffoto Die nasionale minimum loon is van toepassing op alle werknemers en geen werkgewer mag sy werkers minder as dié loon betaal nie, het ŉ senior beampte van die departement van arbeid Donderdag aan vakbondverteenwoordigers en ander belanghebbendes gesê. “Die nasionale minimum loon sal die laagste vlak wees en dit mag nie deur ŉ kontrak, ooreenkoms of wet gewysig word nie,” het Stephen Ratahi, direkteur van indiensnemingstandaarde, gesê. Rathai het die vakbonde en ander belanghebbendes toegespreek oor die nuwe minimum loon wat in Mei 2018 in werking sal tree, asook wysigings tot die Wet op Basiese Diensvoorwaardes en die Wet op Arbeidsverhoudinge. Rathai het gesê van die R20 per uur minimumloon-vlak sal plaasarbeiders en bosbouwerkers R18 per uur ontvang en huishoudsters sal vanaf Mei 2018 minstens R15 per uur ontvang. Hy het gesê die wysigings tot die basiese voorwaardes van die Arbeidswet hou verband met die monitering en toepassing van die nasionale minimum loon, insluitend dispuutresolusies. “Die wysigings sluit die omvang van die departement se inspektoraat in wat die monitering van die implementering van die minimum loon insluit asook die toepassing van die minimum loon in bedrywe waar daar kollektiewe ooreenkomste is en die verwysing van nienakoming na die kommissie vir versoening, bemiddeling en arbitrasie.” Ian Macun, hoofdirekteur van werknemerstandaarde, het intussen gesê die wysigings aan die Wet op Arbeidsverhoudinge hou verband met die stand van arbeidsverhoudinge wat betref gewelddadige en uitgerekte stakings. Macun het gesê een van die wysigings bepaal dat ŉ staking verhoed sal word tensy stakingsreëls in plek gestel is.